化城閣
作者：王安石
朝代：宋

paragraphs: 曾宮憑風回，兩岸聞鍾聲。
百里見秋毫，搆雲有高營。
化城若化出，仰攀日月行。
俛視大江奔，衆山遥相迎。
大江蟠㠌根，旋流自成浪。
却略羅翠屏，秀色各異狀。
楞伽海中山，迥出霄漢上。
中有不死庭，天龍盡回向。
惜哉不得往，側坐渺難望。
擁掩難恕宥，意欲鏟疊嶂。
登臨獨無語，一望一怊悵。
忽憶少年時，孤嶼坐題詩。
空懷焉能果，唯有故人知。